यूक्रेन के नागरिक ने की खुदकुशी, सुसाइड नोट में जताई ब्रज में अंतिम संस्कार की इच्छा
थानाध्यक्ष राजकमल ने बताया कि कि उसका मित्र ब्रज सुंदर दास तो बीते 11 दिसंबर को यूक्रेन वापस लौट गया, जबकि एलेक्जेण्डर यहीं रह गया।
मथुरा: उत्तर प्रदेश के मथुरा जनपद में ब्रज भ्रमण के इरादे से 2 महीने पहले गोवर्धन आए यूक्रेन के एक युवक ने स्थानीय आश्रम में फांसी का फंदा लगाकर आत्महत्या कर ली। पुलिस ने उसका शव पोस्टमॉर्टम के लिए भेज दिया है तथा उसके कमरे में मिले लैपटॉप, वीजा, पासपोर्ट व मोबाइल फोन आदि सामान कब्जे में ले लिया है। इस बारे में जानकारी देते हुए थानाध्यक्ष राजकमल ने बताया कि एलेक्जेंडर नामक 37 वर्षीय युवक 2 महीने पहले अपने एक मित्र ब्रज सुंदरदास के साथ भारत आया था तथा गोवर्धन के आन्यौर गांव के गोविंद कुण्ड के निकट श्रीराधा मोहनमोहन मंदिर के एक कमरे में रह रहा था।‘यूक्रेनी नागरिक ने फांसी का फंदा लगाकर की आत्महत्या’थानाध्यक्ष राजकमल ने बताया कि कि उसका मित्र ब्रज सुंदर दास तो बीते 11 दिसंबर को यूक्रेन वापस लौट गया, जबकि एलेक्जेण्डर यहीं रह गया। उन्होंने बताया कि उसके बगल के कमरे में एक रूसी नागरिक रहता है। बुधवार को जब उन लोगों ने सुबह होने के बाद भी एलक्जेण्डर को कमरे से बाहर आते नहीं देखा तो इसकी जानकारी मंदिर के महंत जानकी दास को दी। जानकी दास की सूचना पर पहुंचे पुलिस अधिकारियों ने मौके का मुआयना किया तो पाया कि उसने फांसी का फंदा लगाकर आत्महत्या कर ली थी। कमरा अंदर से बंद था, जिसे तोड़ कर शव को बाहर निकाला गया और पोस्टमॉर्टम के लिए भेज दिया गया।‘अंतिम संस्कार ब्रजभूमि में ही करने की इच्छा प्रकट की’स्थानीय सूचना विभाग के निरीक्षक प्रदीप शर्मा ने बताया कि मृतक यूक्रेनी नागरिक के कमरे से पुलिस को उसका मोबाइल फोन, लैपटॉप, वीजा, पासपोर्ट एवं अन्य दस्तावेज मिले हैं, जिनमें से एक में उसने अपनी मृत्यु हो जाने पर किसी भी अन्य को दोषी न मानते हुए उसका अंतिम संस्कार ब्रजभूमि में ही करने की इच्छा प्रकट की है। उन्होंने बताया, मृतक के पास अक्टूबर 2022 तक का वीजा था तथा यह बिजनेस वीजा पर मथुरा आया था। उसकी मृत्यु के संबंध में सारी सूचना यूक्रेनी दूतावास को भेज दी गई है और वहां से जो भी निर्देश मिलेंगे, उन्हीं के अनुसार उसका अंतिम संस्कार आदि की प्रक्रिया पूरी की जाएगी।